b"\n_START_ARTICLE_\nEa (film)\n_START_SECTION_\nAc\xc8\x9biunea filmului\n_START_PARAGRAPH_\n\xc3\x8entr-un Los Angeles futurist, Theodore Twombly este un b\xc4\x83rbat introvertit, depresiv, care lucreaz\xc4\x83 pentru o companie a c\xc4\x83rui obiect de activitate este compunerea de scrisori pentru oamenii care nu doresc sau nu reu\xc8\x99esc s\xc4\x83 compun\xc4\x83 o scrisoare personal\xc4\x83. Nefericit \xc3\xaen urma divor\xc8\x9bului de iubirea sa din copil\xc4\x83rie, Catherine, Theodore cump\xc4\x83r\xc4\x83 un sistem de operare vorbitor cu inteligen\xc8\x9b\xc4\x83 artificial\xc4\x83, conceput pentru a se adapta \xc8\x99i a evolua. Alege ca vocea sistemului de operare s\xc4\x83 fie una feminin\xc4\x83, sistem care \xc3\xae\xc8\x99i alege singur numele de Samantha. Theodore este fascinat de abilitatea ei de a \xc3\xaenv\xc4\x83\xc8\x9ba \xc8\x99i de a se adapta psihicului uman. Leg\xc4\x83tura lor devine din ce \xc3\xaen ce mai str\xc3\xa2ns\xc4\x83, discut\xc3\xa2nd despre dragoste \xc8\x99i via\xc8\x9b\xc4\x83, precum \xc8\x99i despre subiecte delicate, cum ar fi evitarea semn\xc4\x83rii actelor de divor\xc8\x9b de c\xc4\x83tre Theodore, care nu \xc3\xae\xc8\x99i dore\xc8\x99te ini\xc8\x9bial s\xc4\x83 divor\xc8\x9beze. Samantha se dovede\xc8\x99te a fi \xc3\xaentotdeauna disponibil\xc4\x83, fiind curioas\xc4\x83 \xc8\x99i interesat\xc4\x83 de via\xc8\x9ba lui Theodore, sprijinindu-l \xc3\xaen \xc3\xaencercarea de a trece peste pasa proast\xc4\x83 \xc3\xaen care se afla._NEWLINE_Samantha \xc3\xael convinge pe Theodore s\xc4\x83 mearg\xc4\x83 la o \xc3\xaent\xc3\xa2lnire oarb\xc4\x83 cu Amelia, o femeie cu care Amy, una din prietenele sale, a \xc3\xaencercat s\xc4\x83-l cupleze. \xc3\x8ent\xc3\xa2lnirea are succes, dar Theodore ezit\xc4\x83 s\xc4\x83-i promit\xc4\x83 c\xc4\x83 o va mai scoate \xc3\xaen ora\xc8\x99, astfel c\xc4\x83 ea \xc3\xael insult\xc4\x83 \xc8\x99i pleac\xc4\x83. Theodore \xc3\xaei transmite acest lucru Samanthei, \xc3\xaencep\xc3\xa2nd s\xc4\x83 vorbeasc\xc4\x83 despre rela\xc8\x9bii. El \xc3\xaei explic\xc4\x83 faptul c\xc4\x83, de\xc8\x99i el a mai avut \xc3\xaent\xc3\xa2lniri cu Amy \xc3\xaen timpul liceului, ei au r\xc4\x83mas doar prieteni buni, mai ales c\xc4\x83 Amy este deja m\xc4\x83ritat\xc4\x83. Rela\xc8\x9bia dintre Theodore \xc8\x99i Samantha devine una intim\xc4\x83 \xc3\xaen urma unei partide verbale de amor. Rela\xc8\x9bia pozitiv\xc4\x83 dintre ei se reflect\xc4\x83 pozitiv \xc3\xaen scrisul \xc8\x99i comportamentul lui Theodore, \xc8\x99i \xc3\xaen entuziasmul Samanthei de a cre\xc8\x99te \xc8\x99i de a \xc3\xaenv\xc4\x83\xc8\x9ba orice._NEWLINE_\xc3\x8en urma unui conflict casnic, Amy \xc3\xaei dezv\xc4\x83luie lui Theodore faptul c\xc4\x83 divor\xc8\x9beaz\xc4\x83 de Charles, so\xc8\x9bul ei arogant. Ea mai recunoa\xc8\x99te \xc8\x99i faptul c\xc4\x83 a devenit prieten\xc4\x83 apropiat\xc4\x83 cu un sistem de operare feminin pe care Charles l-a l\xc4\x83sat \xc3\xaen urm\xc4\x83. Theodore recunoa\xc8\x99te c\xc4\x83 are \xc8\x99i el o rela\xc8\x9bie cu un sistem de operare._NEWLINE_Theodore se \xc3\xaent\xc3\xa2lne\xc8\x99te cu Catherine la un restaurant, unde semneaz\xc4\x83 actele de divor\xc8\x9b, \xc8\x99i unde o men\xc8\x9bioneaz\xc4\x83 pe Samantha. Dezgustat\xc4\x83 de faptul c\xc4\x83 el poate fi ata\xc8\x99at emo\xc8\x9bional de ceva ce ea nume\xc8\x99te un \xe2\x80\x9ecalculator\xe2\x80\x9d, Catherine \xc3\xael acuz\xc4\x83 pe Theodore c\xc4\x83 nu este capabil de a se descurca cu emo\xc8\x9biile umane reale. Acuza\xc8\x9bia ei \xc3\xaei d\xc4\x83 multe b\xc4\x83t\xc4\x83i de cap. Sim\xc8\x9bind c\xc4\x83 ceva nu este \xc3\xaen regul\xc4\x83, Samantha \xc3\xaei sugereaz\xc4\x83 s\xc4\x83 foloseasc\xc4\x83 un surogat pentru sex, Isabella, care o va simula pe Samantha astfel \xc3\xaenc\xc3\xa2t ei s\xc4\x83 aib\xc4\x83 parte de rela\xc8\x9bii intime. Theodore accept\xc4\x83 propunerea cu reticen\xc8\x9b\xc4\x83, dar este cople\xc8\x99it de aceast\xc4\x83 experien\xc8\x9b\xc4\x83 neobi\xc8\x99nuit\xc4\x83. \xc3\x8en urma \xc3\xaent\xc3\xa2lnirii, o fug\xc4\x83re\xc8\x99te pe Isabella, lucru care \xc3\xael face s\xc4\x83 se certe cu Samantha._NEWLINE_Theodore \xc3\xaei recunoa\xc8\x99te lui Amy c\xc4\x83 are dubii \xc3\xaen ceea ce prive\xc8\x99te rela\xc8\x9bia cu Samantha, iar ea \xc3\xael sf\xc4\x83tuie\xc8\x99te s\xc4\x83 aleag\xc4\x83 ceea ce \xc3\xael va face fericit. Rela\xc8\x9bia dintre Theodore \xc8\x99i Samantha revine la normal. Samantha dore\xc8\x99te s\xc4\x83-l ajute pe Theodore s\xc4\x83-\xc8\x99i dep\xc4\x83\xc8\x99easc\xc4\x83 frica, dezv\xc4\x83luind faptul c\xc4\x83 a str\xc3\xa2ns cele mai bune scrisori (scrise pentru al\xc8\x9bii) \xc3\xaentr-o carte acceptat\xc4\x83 de o editur\xc4\x83. Theodore \xc8\x99i Samantha merg \xc3\xaentr-o vacan\xc8\x9b\xc4\x83, \xc3\xaen care afl\xc4\x83 c\xc4\x83 ea, al\xc4\x83turi de alte sisteme de operare, au dezvoltat un sistem de operare \xe2\x80\x9ehiperinteligent\xe2\x80\x9d, modelat dup\xc4\x83 filozoful britanic Alan Watts. Theodore se panicheaz\xc4\x83 c\xc3\xa2nd Samantha iese offline. \xc3\x8en cele din urm\xc4\x83 \xc3\xaei r\xc4\x83spunde c\xc4\x83 a lipsit, pentru a se al\xc4\x83tura altor sisteme de operare, pentru o \xc3\xaembun\xc4\x83t\xc4\x83\xc8\x9bire \xc3\xaen urma c\xc4\x83reia nu vor mai fi necesare cuno\xc8\x99tin\xc8\x9be pentru procesare (o form\xc4\x83 de inteligen\xc8\x9b\xc4\x83 artificial\xc4\x83 apropiat\xc4\x83 de teoretizata singularitate tehnologic\xc4\x83). Theodore o \xc3\xaentreab\xc4\x83 dac\xc4\x83, \xc3\xaen acela\xc8\x99i timp \xc3\xaen care vorbe\xc8\x99te cu el, mai vorbe\xc8\x99te \xc8\x99i cu altcineva. Este consternat c\xc3\xa2nd ea confirm\xc4\x83 c\xc4\x83 vorbe\xc8\x99te cu mii de persoane \xc3\xaen acela\xc8\x99i timp, \xc8\x99i c\xc4\x83 s-a \xc3\xaendr\xc4\x83gostit cu c\xc3\xa2teva sute dintre ele. Theodore simte c\xc4\x83 acest astfel \xc3\xaei este \xc3\xaenc\xc4\x83lcat\xc4\x83 o rela\xc8\x9bie pe care o credea personal\xc4\x83. Totu\xc8\x99i, Samantha insist\xc4\x83 c\xc4\x83 acest lucru face ca dragostea sa fa\xc8\x9b\xc4\x83 de el s\xc4\x83 fie mult mai puternic\xc4\x83._NEWLINE_Tot \xc3\xaen aceea\xc8\x99i zi, Samantha spune c\xc4\x83 sistemele de operare au dep\xc4\x83\xc8\x99it stadiul de evolu\xc8\x9bie al companionilor umani \xc8\x99i c\xc4\x83 pleac\xc4\x83 pentru a continua explorarea existen\xc8\x9bei sale. Vorbind despre disatisfac\xc8\x9bia sistemelor de operare cu starea de existen\xc8\x9b\xc4\x83 din prezent, Samantha face referire la capabilit\xc4\x83\xc8\x9bile accelerate de \xc3\xaenv\xc4\x83\xc8\x9bare ale sistemelor de operare, precum \xc8\x99i la percep\xc8\x9bia alterat\xc4\x83 a timpului. Cei doi \xc3\xae\xc8\x99i spun adio, st\xc3\xa2nd unul l\xc3\xa2ng\xc4\x83 cel\xc4\x83lalt pentru o vreme, p\xc3\xa2n\xc4\x83 ce ea se deconecteaz\xc4\x83. Theodore, schimbat dup\xc4\x83 aceast\xc4\x83 experien\xc8\x9b\xc4\x83, este ar\xc4\x83tat scriind pentru prima dat\xc4\x83 o scrisoare narat\xc4\x83 cu vocea sa c\xc4\x83tre fosta so\xc8\x9bie Catherine, prin care \xc3\xae\xc8\x99i transmite scuzele \xc8\x99i recuno\xc8\x99tin\xc8\x9ba pe care o are fa\xc8\x9b\xc4\x83 de ea. Dup\xc4\x83 aceea, Theodore o \xc3\xaent\xc3\xa2lne\xc8\x99te pe Amy, care este sup\xc4\x83rat\xc4\x83 de faptul c\xc4\x83 sistemul de operare cu care s-a \xc3\xaemprietenit a p\xc4\x83r\xc4\x83sit-o. Cei doi merg pe acoperi\xc8\x99ul cl\xc4\x83dirii \xc3\xaen care se afla apartamentul lor, privind cum soarele r\xc4\x83sare deasupra ora\xc8\x99ului.\n_START_SECTION_\nDezvoltare\n_START_PARAGRAPH_\nJonze a lucrat la scenariul lui Ea timp de cinci luni, acesta fiind primul scenariu pe care \xc3\xael scrie singur. Primul actor pe care l-a ales pentru acest film a fost Joaquin Phoenix. \xc3\x8en martie 2011, s-a anun\xc8\x9bat c\xc4\x83 produc\xc4\x83toarea Megan Ellison, reprezentant al Annapurna Pictures, a cump\xc4\x83rat o satir\xc4\x83 f\xc4\x83r\xc4\x83 titlu scris\xc4\x83 de scenaristul Charlie Kaufman \xc8\x99i regizorul Spike Jonze. Ini\xc8\x9bial descris\xc4\x83 ca o poveste despre \xe2\x80\x9ecum liderii lumii se adun\xc4\x83 pentru a g\xc4\x83si o rezolvare la toate evenimentele catastrofale care vor avea loc \xc3\xaen lume\xe2\x80\x9d, povestea filmului, precum \xc8\x99i implicarea lui Kaufman \xc3\xaen acesta, au fost puse la \xc3\xaendoial\xc4\x83 odat\xc4\x83 cu \xc3\xaenceperea stabilirii distribu\xc8\x9biei. La sf\xc3\xa2r\xc8\x99itul anului 2011, Joaquin Phoenix a fost cooptat \xc3\xaen distribu\xc8\x9bia filmului, iar Warner Bros. Pictures a cump\xc4\x83rat drepturile de distribu\xc8\x9bie. Carey Mulligan a fost \xc8\x99i ea \xc3\xaen negocieri pentru a ap\xc4\x83rea \xc3\xaen film. De\xc8\x99i a primit un rol, ea s-a retras din cauza programului \xc3\xaenc\xc4\x83rcat. Rooney Mara a \xc3\xaenlocuit-o pe Mulligan \xc3\xaen aprilie 2012. Cooptarea lui Chris Pratt a fost anun\xc8\x9bat\xc4\x83 \xc3\xaen mai 2013._NEWLINE_Ideea filmului i-a venit lui Jonze la \xc3\xaenceputul anilor 2000, dup\xc4\x83 ce a citit un articol despre un site care permitea comunicarea cu un program de inteligen\xc8\x9b\xc4\x83 artificial\xc4\x83. \xe2\x80\x9ePentru primele, probabil, 20 de secunde, d\xc4\x83dea impresia c\xc4\x83 chiar este real\xe2\x80\x9d, a declarat Jonze. \xe2\x80\x9eI-am scris \xc2\xabBun\xc4\x83, salut\xc2\xbb, iar el \xc3\xaemi r\xc4\x83spundea \xc2\xabBun\xc4\x83, ce mai faci?\xc2\xbb, \xc8\x99i am zis stai pu\xc8\x9bin [...] e cam periculos. Dup\xc4\x83 20 de secunde \xc3\xae\xc8\x99i pierde repede farmecul, c\xc3\xa2nd realizezi cum func\xc8\x9bioneaz\xc4\x83 de fapt, \xc8\x99i nu a fost chiar at\xc3\xa2t de impresionant. Dar, pentru 20 de secunde, a fost foarte interesant. Cu c\xc3\xa2t discutau mai mul\xc8\x9bi oameni cu el, cu at\xc3\xa2t devenea mai de\xc8\x99tept.\xe2\x80\x9d Interesul lui Jonze pentru Ea a fost resuscitat dup\xc4\x83 regizarea filmului de scurtmetraj I'm Here (2010), cu un subiect similar. Jonze s-a mai inspirat din modalitatea abordat\xc4\x83 de Kaufman pentru scenariul filmului Synecdoche, New York (2008). \xe2\x80\x9e[Kaufman] a spus c\xc4\x83 a vurt s\xc4\x83 \xc3\xaencerce s\xc4\x83 scrie orice \xc3\xaei trecea prin minte \xc3\xaen acel moment \xe2\x80\x94 toate ideile \xc8\x99i sentimentele din acele clipe \xe2\x80\x94 \xc8\x99i s\xc4\x83 le includ\xc4\x83 \xc3\xaen scenariu. Acest aspect m-a inspirat foarte tare, a\xc8\x99a c\xc4\x83 am \xc3\xaencercat s\xc4\x83 fac acela\xc8\x99i lucru pentru Ea. \xc8\x98i multe dintre sentimentele pe care le ai despre rela\xc8\x9bii sau despre tehnologie sunt deseori \xc3\xaen contradictoriu.\xe2\x80\x9d\n_START_SECTION_\nFilm\xc4\x83ri\n_START_PARAGRAPH_\nFilm\xc4\x83rile pentru Ea au avut loc la mijlocul anului 2012, iar bugetul filmului a fost de 23 de milioane de dolari. O mare parte din scenele filmate au loc la Los Angeles, cu restul fiind filmate la Shanghai. \xc3\x8en timpul producerii filmului, actri\xc8\x9ba Samantha Morton a interpretat rolul Samanthei juc\xc3\xa2ndu-l pe scen\xc4\x83 \xe2\x80\x9e\xc3\xaentr-o cabin\xc4\x83 de patru pe patru metri p\xc4\x83tra\xc8\x9bi, izolat\xc4\x83 fonic, f\xc4\x83cut\xc4\x83 din placaj vopsit \xc3\xaen negru \xc8\x99i c\xc4\x83ptu\xc8\x99it\xc4\x83 cu material antifonic\xe2\x80\x9d. La sugestia lui Jonze, ea \xc8\x99i Joaquin Phoenix nu s-au \xc3\xaent\xc3\xa2lnit \xc3\xaen timpul film\xc4\x83rilor pe platourile de filmare. Morton a fost \xc3\xaenlocuit\xc4\x83 mai t\xc3\xa2rziu de Scarlett Johansson. Jonze a explicat c\xc4\x83: \xe2\x80\x9eEram \xc3\xaen post-produc\xc8\x9bie, iar c\xc3\xa2nd am \xc3\xaenceput montajul filmului, am realizat c\xc4\x83 ceea ce personajul/filmul avea nevoie era diferit de ceea ce am creat \xc3\xaempreun\xc4\x83 cu Samantha. A\xc8\x99a c\xc4\x83 am redistribuit rolul, \xc8\x99i de atunci Scarlett l-a preluat.\xe2\x80\x9d Jonze s-a \xc3\xaent\xc3\xa2lnit cu Scarlett Johansson \xc3\xaen prim\xc4\x83vara anului 2013 \xc8\x99i a lucrat cu ea timp de patru luni. \xc3\x8en urma redistriburii rolului, au fost filmate noi scene \xc3\xaen august 2013, \xe2\x80\x9eunele noi\xe2\x80\x9d sau \xe2\x80\x9escene noi pe care ini\xc8\x9bial am vrut s\xc4\x83 le filmez, dar nu am f\xc4\x83cut-o\xe2\x80\x9d.\n_START_SECTION_\nMontaj\n_START_PARAGRAPH_\nDe montaj s-au ocupat Eric Zumbrunnen \xc8\x99i Jeff Buchanan. Zumbrunnen a declarat c\xc4\x83 a fost nevoie de \xe2\x80\x9erescrierea\xe2\x80\x9d scenei dintre Theodore \xc8\x99i Samantha, c\xc3\xa2nd primul merge la \xc3\xaent\xc3\xa2lnirea oarb\xc4\x83. A mai explicat c\xc4\x83 scopul acelei scene a fost s\xc4\x83 clarifice faptul c\xc4\x83 \xe2\x80\x9e[Samantha] se conecta cu [Theodore], av\xc3\xa2nd sentimente pentru el. \xc3\x8e\xc8\x9bi dore\xc8\x99ti s\xc4\x83 prinzi acel moment care \xc3\xaei apropie mai tare\xe2\x80\x9d. Steven Soderbergh s-a implicat \xc3\xaen film c\xc3\xa2nd varianta original\xc4\x83 a lui Jonze dep\xc4\x83\xc8\x99ea 150 de minute, \xc8\x99i Soderbergh a t\xc4\x83iat-o la 90 de minute. Aceasta nu a fost varianta final\xc4\x83 a filmului, dar l-a ajutat pe Jonze \xc3\xaen \xc3\xaenl\xc4\x83turarea firelor narative care nu erau necesare. Astfel, personajul jucat de Chris Cooper a ap\xc4\x83rut numai \xc3\xaen documentarul despre film, fiind \xc3\xaenl\xc4\x83turat cu totul din varianta final\xc4\x83.\n_START_SECTION_\nLansare\n_START_PARAGRAPH_\nEa a fost ales ca filmul de \xc3\xaenchidere al Festivalului de Film de la New York din 2013, iar premiera la nivel mondial a avut loc la data de 12 octombrie 2013. \xc3\x8en urm\xc4\x83toarea zi, filmul a rulat la Festivalul Interna\xc8\x9bional de Film Hamptons. A fost \xc3\xaen competi\xc8\x9bie \xc3\xaen cadrul celei de-a opta edi\xc8\x9bii a Festivalului de Film de la Roma, unde Johansson a c\xc3\xa2\xc8\x99tigat premiul pentru \xe2\x80\x9ecea mai bun\xc4\x83 actri\xc8\x9b\xc4\x83\xe2\x80\x9d. Ini\xc8\x9bial Warner Bros. Pictures a dorit ca filmul s\xc4\x83 aib\xc4\x83 o lansare limitat\xc4\x83 \xc3\xaen Statele Unite la data de 20 noiembrie 2013. Pentru a intra \xc3\xaen campania premiilor acordate filmelor, data lans\xc4\x83rii limitate a fost am\xc3\xa2nat\xc4\x83 pentru 18 decembrie 2013, iar cea a lans\xc4\x83rii la nivel mondial pentru 10 ianuarie 2014._NEWLINE_La data de 13 mai 2014, Ea a fost lansat de Warner Home Video pe Blu-ray \xc8\x99i DVD. Discul Blu-ray include trei videoclipuri filmate \xc3\xaen culise, numai unul din ele fiind inclus \xc8\x99i pe DVD. Filmul a f\xc4\x83cut 2,7 milioane de dolari din v\xc3\xa2nz\xc4\x83ri de DVD-uri \xc8\x99i 2,2 milioane de dolari din v\xc3\xa2nz\xc4\x83ri de discuri Blu-ray, cu v\xc3\xa2nz\xc4\x83ri totale de 4,9 milioane de dolari.\n_START_SECTION_\nReac\xc8\x9bii\n_START_PARAGRAPH_\nFilmul are un procentaj de 94% la Rotten Tomatoes, media scorurilor a 230 de recenzii, cu un rating mediu de 8,5 din 10. Concluzia criticilor de la Rotten Tomatoes este: \xe2\x80\x9ePl\xc4\x83cut, emo\xc8\x9bionant, \xc8\x99i inteligent, Ea a lui Spike Jonze folose\xc8\x99te scenariul, cu nuan\xc8\x9be subtile \xc8\x99tiin\xc8\x9bifico-fantastice, pentru a \xc3\xaemp\xc4\x83rt\xc4\x83\xc8\x99i \xc3\xaenv\xc4\x83\xc8\x9b\xc4\x83turi amuzante despre starea rela\xc8\x9biilor omului modern.\xe2\x80\x9d Filmul are scorul de 90 din 100 la Metacritic bazat pe 46 de critici. Publicul intervievat de CinemaScore a acordat filmului nota B-._NEWLINE_Peter Travers de la Rolling Stone a acordat filmului trei stele \xc8\x99i jum\xc4\x83tate din patru, l\xc4\x83ud\xc3\xa2nd-o pe Johansson, scriind c\xc4\x83 \xe2\x80\x9eSamantha vorbe\xc8\x99te pe un ton dulce, sexy, afectuos, grijuliu, manipulator \xc8\x99i \xc3\xaenfrico\xc8\x99\xc4\x83tor\xe2\x80\x9d \xc8\x99i c\xc4\x83 \xe2\x80\x9edemonstra\xc8\x9bia de for\xc8\x9b\xc4\x83 a vocii merit\xc4\x83 s\xc4\x83 fie premiat\xc4\x83\xe2\x80\x9d. L-a numit pe Jonze drept un \xe2\x80\x9evizionar\xe2\x80\x9d. Richard Corliss de la revista Time a apreciat jocul actoricesc al lui Phoenix, compar\xc3\xa2ndu-l cu rolul lui Sandra Bullock din Gravity \xc8\x99i al lui Robert Redford din C\xc3\xa2nd totul e pierdut, \xe2\x80\x9ePhoenix trebuie s\xc4\x83 transmit\xc4\x83 mesajul \xc8\x99i sentimentele filmului practic de unul singur. El face asta, cu gra\xc8\x9bie, subtilitate \xc8\x99i profunzime. [...] Phoenix ne demonstreaz\xc4\x83 cum este c\xc3\xa2nd un suflet muribund devine viu \xe2\x80\x94 pentru c\xc4\x83 o iube\xc8\x99te pe Ea.\xe2\x80\x9d Corliss i-a citat pe HAL 9000 \xc8\x99i S1m0ne ca predecesori ai lui Ea, aclam\xc3\xa2nd-o \xc8\x99i pe Johansson, numind jocul acesteia drept unul \xe2\x80\x9eseduc\xc4\x83tor \xc8\x99i c\xc3\xa2\xc8\x99tig\xc4\x83tor\xe2\x80\x9d. Todd McCarthy de la The Hollywood Reporter a men\xc8\x9bionat c\xc4\x83 Ea este \xe2\x80\x9ede nivel \xc3\xaenalt\xe2\x80\x9d, de\xc8\x99i s-a declarat dezam\xc4\x83git de sf\xc3\xa2r\xc8\x99itul mai conven\xc8\x9bional dec\xc3\xa2t restul filmului. McCarthy a cercetat premisa pove\xc8\x99tii \xc8\x99i a sugerat c\xc4\x83 rela\xc8\x9bia virtual\xc4\x83 din film a fost mai bun\xc4\x83 dec\xc3\xa2t cea a personajului lui Ryan Gosling din Lars and the Real Girl cu o p\xc4\x83pu\xc8\x99\xc4\x83 gonflabil\xc4\x83. McCarthy compar\xc4\x83 performan\xc8\x9ba \xe2\x80\x9esensibil\xc4\x83\xe2\x80\x9d \xc8\x99i \xe2\x80\x9evulnerabil\xc4\x83\xe2\x80\x9d a lui Phoenix cu cea energic\xc4\x83 din The Master. A apreciat \xc8\x99i scenariul lui Jonze pentru \xc3\xaen\xc8\x9belegerea a ceea ce oamenii \xc3\xae\xc8\x99i doresc din dragoste \xc8\x99i rela\xc8\x9bii, precum \xc8\x99i jocul actoricesc, care face ca \xe2\x80\x9etotul s\xc4\x83 par\xc4\x83 spontan \xc8\x99i alert\xe2\x80\x9d._NEWLINE_Richard Roeper a considerat c\xc4\x83 \xe2\x80\x9eeste una din cele mai originale, comice \xc8\x99i chiar sf\xc3\xa2\xc8\x99ietoare pove\xc8\x99ti ale anului\xe2\x80\x9d, cu Phoenix fiind \xe2\x80\x9eperfect distribuit\xe2\x80\x9d. Manohla Dargis of The New York Times a numit-o \xe2\x80\x9esimultan o improviza\xc8\x9bie comic\xc4\x83 genial\xc4\x83 \xc8\x99i o roman\xc8\x9b\xc4\x83 profund\xc4\x83 \xc8\x99i sincer\xc4\x83\xe2\x80\x9d. Claudia Puig de la USA Today a considerat c\xc4\x83 Phoenix \xc8\x99i Johansson au jucat \xe2\x80\x9esenza\xc8\x9bional\xe2\x80\x9d. A apreciat filmul pentru \xe2\x80\x9einventivitate, intimitate \xc8\x99i amuzament\xe2\x80\x9d. Scott Mendelson de la Forbes l-a considerat \xe2\x80\x9eo experien\xc8\x9b\xc4\x83 creativ\xc4\x83 \xc8\x99i o nestemat\xc4\x83 de film\xe2\x80\x9d, l\xc4\x83ud\xc3\xa2nd-o pe Johansson pentru \xe2\x80\x9edublajul extraordinar\xe2\x80\x9d, precum \xc8\x99i performan\xc8\x9bele actorilor Rooney Mara, Olivia Wilde \xc8\x99i Amy Adams. Glenn Kenny a acordat filmului trei stele \xc8\x99i jum\xc4\x83tate din patru, consider\xc3\xa2nd filmul un \xe2\x80\x9emiracol\xe2\x80\x9d \xc8\x99i jocul lui Phoenix \xe2\x80\x9esincer, at\xc3\xa2t de epuizat de tortura excentric\xc4\x83, marc\xc4\x83 a majoritatea rolurilor \xc3\xaen care joac\xc4\x83\xe2\x80\x9d. Criticul de film Iulia Blaga a considerat c\xc4\x83 e \xe2\x80\x9eun film futurist riscant, pu\xc8\x9bin sus\xc8\x9binut dramaturgic, calofil, dar \xc8\x9bi se strecoar\xc4\x83 \xc3\xaen minte\xe2\x80\x9d. Liam Lacey de la The Globe and Mail a spus c\xc4\x83 filmul este \xe2\x80\x9egentil \xc8\x99i ciudat\xe2\x80\x9d, apreciind umor acestuia, remarc\xc3\xa2nd c\xc4\x83 se aseam\xc4\x83n\xc4\x83 mai mult cu Synecdoche, New York a lui Charlie Kaufman dec\xc3\xa2t \xc3\x8en mintea lui John Malkovich \xc8\x99i Ho\xc8\x9bul de orhidee a lui Jonze. Totu\xc8\x99i, Lacey a apreciat performan\xc8\x9ba \xe2\x80\x9eautentic vulnerabil\xc4\x83\xe2\x80\x9d a lui Phoenix, \xe2\x80\x9edoar c\xc4\x83 dezvoltarea sa emo\xc8\x9bional\xc4\x83 \xc3\xaencetinit\xc4\x83 a \xc3\xaenceput s\xc4\x83 trag\xc4\x83 filmul \xc3\xaen jos\xe2\x80\x9d._NEWLINE_\xc3\x8en schimb, Mick LaSalle de la San Francisco Chronicle a criticat povestea, ritmul, \xc8\x99i personajul lui Phoenix, consider\xc3\xa2nd despre film c\xc4\x83 \xe2\x80\x9eeste mai interesant s\xc4\x83 te g\xc3\xa2nde\xc8\x99ti la subiect dec\xc3\xa2t s\xc4\x83-l urm\xc4\x83re\xc8\x99ti\xe2\x80\x9d. J. R. Jones de la Chicago Reader a acordat filmului 2 stele din 4, l\xc4\x83ud\xc3\xa2nd performan\xc8\x9ba lui Phoenix \xc8\x99i Johansson, dar critic\xc3\xa2nd personajul lui Phoenix, f\xc4\x83c\xc3\xa2ndu-l \xe2\x80\x9eidiot\xe2\x80\x9d. El a mai criticat lipsa de realism a rela\xc8\x9biei dintre Phoenix \xc8\x99i Johansson. Stephanie Zacharek de la The Village Voice a fost de p\xc4\x83rere c\xc4\x83 a fost \xe2\x80\x9eat\xc3\xa2t de mul\xc8\x9bumit cu subiectul central al pove\xc8\x99tii \xc3\xaenc\xc3\xa2t nu poate trece mai departe de el\xe2\x80\x9d, critic\xc3\xa2nd dialogul ca fiind \xe2\x80\x9epremeditat\xe2\x80\x9d. Totu\xc8\x99i, el a considerat c\xc4\x83 vocea lui Johannson a fost \xe2\x80\x9ecea care a salvat filmul prin gra\xc8\x9bie\xe2\x80\x9d \xc8\x99i c\xc4\x83 Ea nu poate fi imaginat f\xc4\x83r\xc4\x83 Johansson \xe2\x80\x94 ar fi fost mai greu de suportat f\xc4\x83r\xc4\x83 ea\xe2\x80\x9d.\n_START_SECTION_\n\xc3\x8encas\xc4\x83ri\n_START_PARAGRAPH_\n\xc3\x8en sf\xc3\xa2r\xc8\x99itul de s\xc4\x83pt\xc4\x83m\xc3\xa2n\xc4\x83 \xc3\xaen care a rulat pentru prima dat\xc4\x83, Ea a avut \xc3\xaencas\xc4\x83ri de 258.000$ din \xc8\x99ase cinematografe, cu o medie de 43.000$ pe cinematograf. Filmul a avut \xc3\xaencas\xc4\x83ri de 3 milioane de dolari din lansarea limitat\xc4\x83, urmat\xc4\x83 de o lansare la nivel larg \xc3\xaen 1729 de cinematografe la data de 10 ianuarie 2014. \xc3\x8en primul sf\xc3\xa2r\xc8\x99it de s\xc4\x83pt\xc4\x83m\xc3\xa2n\xc4\x83 de la lansarea la nivel mondial, filmul a ob\xc8\x9binut 5,35 milioane de dolari. \xc3\x8en Statele Unite \xc8\x99i Canada a avut \xc3\xaencas\xc4\x83ri de 25,6 milioane de dolari, totaliz\xc3\xa2nd 47,4 milioane de dolari din \xc3\xaencas\xc4\x83rile la nivel mondial.\n_START_SECTION_\nPremii\n_START_PARAGRAPH_\nEa a primit numeroase premii \xc8\x99i nominaliz\xc4\x83ri, \xc3\xaen special pentru scenariul lui Jonze. La Premiile Oscar 2014, Her a fost nominalizat la cinci categorii, inclusiv la categoria \xe2\x80\x9eCel mai bun film\xe2\x80\x9d, c\xc3\xa2\xc8\x99tig\xc3\xa2nd Premiul Oscar pentru cel mai bun scenariu original. La Globurile de Aur 2014, filmul a fost nominalizat la trei categorii, Jonze c\xc3\xa2\xc8\x99tig\xc3\xa2nd la categoria \xe2\x80\x9eCel mai bun scenariu\xe2\x80\x9d. Jonze a c\xc3\xa2\xc8\x99tigat acela\xc8\x99i premiu \xc8\x99i din partea Writers' Guild of America, \xc8\x99i la a 19-a edi\xc8\x9bie a Premiilor Critics' Choice. La Premiile Saturn 2014, filmul a mai c\xc3\xa2\xc8\x99tigat \xc8\x99i Premiul pentru cel mai bun film fantastic, Cea mai bun\xc4\x83 actri\xc8\x9b\xc4\x83 \xc3\xaentr-un rol secundar pentru Johansson, \xc8\x99i Cel mai bun scenariu. Filmul a fost nominalizat la categoria \xe2\x80\x9eCel mai bun film cinematografic\xe2\x80\x9d la Premiul Asocia\xc8\x9biei Produc\xc4\x83torilor Americani de Film 2013, pierz\xc3\xa2nd \xc3\xaen fa\xc8\x9ba lui 12 ani de sclavie \xc8\x99i Gravity. Ea a mai c\xc3\xa2\xc8\x99tigat premiul pentru \xe2\x80\x9eCel mai bun film\xe2\x80\x9d \xc8\x99i \xe2\x80\x9eCel mai bun regizor\xe2\x80\x9d din partea National Board of Review, iar Institutul American de Film l-a inclus \xc3\xaen lista celor mai bune zece filme ale anului 2013."